**PREDKLADACIA SPRÁVA**

Ministerstvo práce, sociálnych vecí a rodiny Slovenskej republiky predkladá na základe Programového vyhlásenia vlády Slovenskej republiky a Plánu legislatívnych úloh vlády Slovenskej republiky na rok 2024 do legislatívneho procesu návrh zákona, ktorým sa mení a dopĺňa zákon č. 376/2022 Z. z. o profesionálnych náhradných rodičoch a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“).

Návrhom zákona sa zároveň čiastočne plní strednodobá priorita v oblasti sociálnej politiky zo stanovených strategických priorít z cieľov a zámerov uvedených v Programovom vyhlásení vlády Slovenskej republiky 2023 – 2027, schválených vládou Slovenskej republiky 1. júla 2024 (konkrétne v časti deinštitucionalizácie systému náhradnej starostlivosti).

Cieľom návrhu zákona je

* podpora deinštitucionalizácie náhradnej starostlivosti s osobitným zameraním na zlepšenie starostlivosti o deti so zdravotným znevýhodnením, ktoré sú na základe rozhodnutia súdu umiestňované do centier pre deti a rodiny, a to na jednej strane sprísnením pravidiel umiestňovania detí v organizačných súčastiach zariadení tak, aby prioritu mali profesionálne náhradné rodiny a na strane druhej zavedením opatrení na zvýšenie záujmu profesionálnych náhradných rodičov prevziať dieťa s ťažkým zdravotným postihnutím do svojej starostlivosti vrátane opatrení na zlepšenie podmienok výkonu profesionálneho náhradného rodičovstva (prestávka v práci na obnovu kondície profesionálneho náhradného rodiča, ktorý sa stará o dieťa s ťažkým zdravotným postihnutím, finančný príspevok na úpravu bytu/rodinného domu na podporu bezbariérovosti prostredia profesionálnej náhradnej starostlivosti),
* zlepšenie, prípadne spresnenie aktuálnej právnej úpravy napr. ustanovenia o zaokrúhľovaní mzdy, krátení dovolenky za neodpracované dni, spresnenie/doplnenie úpravy povinností profesionálneho náhradného rodiča atď., ako aj zavedenie nových prvkov na utvorenie podmienok pre skvalitnenie profesionálneho náhradného rodičovstva (zavedenie možnosti súbehu výkonu práce profesionálneho náhradného rodiča a čerpania materského resp. otcovského, rozšírenie možností zdieľaného miesta).

Zmeny a doplnenia boli formulované na základe diskusie so zástupcami profesionálnych náhradných rodičov, centier pre deti a rodiny (tzv. štátnych aj neštátnych – akreditovaných) a Ústredia práce, sociálnych vecí rodiny s využitím praktických skúseností Národného inšpektorátu práce.

Návrh zákona je v súlade s Európskou chartou miestnej samosprávy.

Návrh zákona bol od 13. novembra 2024 do 3. decembra 2024 predmetom medzirezortného pripomienkového konania. Výsledky pripomienkového konania sú uvedené vo vyhodnotení pripomienkového konania.